Coba jelasin Penerimaan dan gaya lakonan dari Maya Karin dalam bahasa melayu dong

Maya Karin telah disifatkan sebagai antara pelakon wanita Malaysia yang paling berbakat dan berjaya dalam generasinya sekaligus menerima jolokan "Primadona Filem Melayu". Telah membintangi lebih 40 filem sejak memulakan kerjaya lakonannya pada 1999, Bissme S dari The Sun Daily berpendapat bahawa Maya "mempunyai hasil kerja yang mengagumkan yang akan menimbulkan iri hati [bagi] mana-mana pelakon wanita [...] Beliau telah membuktikan dirinya sebagai salah seorang pelakon yang serba boleh dalam perfileman Malaysia". Beliau dikenali dengan kepelbagaian watak dalam setiap filem yang dibintanginya, misalnya watak pontianak, Meriam lakonannya dalam Pontianak Harum Sundal Malam, gadis tomboi dalam Anak Halal dan pembunuh yang terganggu dengan emosi dalam Jwanita. Sudirman Mohd Tahir, menulis untuk Harian Metro percaya bahawa Maya ialah seorang pelakon yang berada dalam "kelas tersendiri" dan berpendapat bahawa popularitinya dalam bidang lakonan "seakan-akan tidak tergugat walaupun industri lakonan tempatan dibanjiri pelakon muda dan baru". Beliau turut mengulas mengenai kerja keras Maya, "tidak keterlaluan jika dikatakan Maya kekal sebagai pelakon wanita termahal di Malaysia. Setimpal dengan bayaran diberikan, Maya tidak pernah gagal melunaskan tanggungjawab dalam menjayakan setiap watak". Bekas wartawan hiburan akhbar sama, Roslen Fadzil berpendapat bahawa Maya ialah seorang artis yang memiliki "pakej lengkap".

Syamsul Yusof yang mengarahkan Maya dalam Munafik 2 memuji keberkesanan watak Sakinah lakonannya sekaligus memperlihatkan sisi berbeza beliau. Ditanya mengenai watak Sakinah, yang dicipta khas buatnya dalam Munafik 2, Maya berkata: "Bagi saya, watak ini bukan biasa-biasa kerana ia sangat mencabar, apatah lagi banyak babak memerlukan kekuatan fizikal. Ia memang sangat susah terutama dari segi emosi. Kalau ingin dibandingkan dengan watak yang pernah dilakonkan sebelum ini, dalam filem seram ia ada kekuatan tersendiri. Watak seumpama ini bukan mudah. Dalam filem ini, membawa watak Sakinah sangat memenatkan,". Osman Ali yang mengarahkan beliau dalam filem Ombak Rindu dan Jwanita pula berkata: "Maya seorang pelakon yang bagus dan saya suka mencabar beliau dengan watak yang unik serta berbeza untuk melihat sejauh mana kemampuan dirinya". Di awal kerjaya lakonannya, Maya mengakui "telah melakonkan watak yang tidak sesuai" dengan dirinya dan menjadikannya sebagai pengajaran buatnya dan berkata: "saya sepatutnya lebih selektif supaya kredibiliti saya sebagai pelakon tidak dipersoalkan". Wartawan, Sherelyn Goh menulis bahawa "bidang lakonan ialah cinta sejati beliau [Maya]" dan berkata: "Sekali imbas, beliau boleh disalah anggap sebagai mana-mana orang yang lalu lalang pada petang hujung minggu, dan bukannya pelakon filem seram yang luar biasa". Zaidi Mohamad dari Berita Harian menulis bahawa Maya "cukup dikenali sebagai seorang yang sangat ringkas dan tidak mengejar glamor" dan "hingga saat ini masih kekal relevan" serta "masih mampu bertahan, malah terus menjadi pilihan memegang watak utama dalam pelbagai produksi".

Sebagai pelakon filem yang bertaraf kelas A, kelibat Maya amat sukar dilihat dalam banyak drama TV, kerana beliau dilihat lebih eksklusif sebagai bintang filem. Maya mengakui pernah menerima banyak tawaran berlakon drama TV, namun tidak mempunyai keinginan untuk berbuat demikian. Remy Ishak, yang pernah bekerjasama dengan Maya menerusi teater Natrah dan filem Cun! menyifatkan beliau sebagai seorang pelakon yang "sangat komited dengan kerjanya dan sukar untuk mencari pelakon sepertinya". Katanya: "Memang kita ada ramai pelakon tetapi saya puas dapat berlakon dengan Maya dan dia antara gandingan terbaik saya dalam lakonan,". Azrel Ismail yang pernah bekerjasama dengan Maya menerusi teater Puteri Santubong berkata: "Kita tahu Maya, aktres hebat, berpengalaman dan menggenggam banyak trofi terbaik dan popular, memang seram sejuk mahu mendekatinya". Beliau turut mengakui berlakon bersmama Maya dalam pementasan teater itu membuatkannya gugup. Sebagai rakan artis, Hans Isaac yang pernah mengarahkan Maya dalam teater muzikal Supermokh Sebuah Muzikal pula berkata: "Semestinya saya bangga untuk berada sebaris dengan Maya antara bintang terbaik di negara kita". Bront Palarae yang pernah berlakon bersama Maya dalam Sejoli: Misi Cantas Cinta dan Ombak Rindu berkata: "Siapa yang tak seronok dapat berlakon dengan Maya Karin [...] saya kena cari kelainan dan cari keseronokan dalam setiap kali melontarkan dialog baharu. Pastinya dengan Maya ia juga turut merangkumi nilai persahabatan kami apabila berada di luar set dan bukan semata-mata di dalam skrin,".

Maya bersama-sama dengan Nam Ron, Zahiril Adzim, Chew Kin Wah, June Lojong, Afdlin Shauki, Syamsul Yusof, Bront Palarae, Shaheizy Sam dan Puteri Balqis telah disenaraikan sebagai salah seorang dari 10 pelakon popular yang berjaya meraih pengiktirafan di peringkat global oleh Harian Metro pada Jun 2018.